คริปโตของ FACEBOOK อาจเป็นสกุลเงินใหม่ของโลก
คนไทย ใช้สกุลเงิน บาท คนอเมริกัน ใช้สกุลเงิน ดอลลาร์ แต่ต่อไปคนทั่วโลกอาจใช้เงินสกุลเดียวกัน สกุลนั้นมีชื่อว่า Libra  แพลตฟอร์มของ Facebook ที่มีผู้ใช้งานเป็นสัดส่วนกว่า 1 ใน 3 ของประชากรโลก ประกาศว่าจะมีคริปโต หรือ เงินดิจิทัลแล้วในเร็วๆ นี้..  แล้วสกุลเงินนี้มีหน้าตาเป็นอย่างไร?  ลงทุนแมนจะเล่าให้ฟัง
7 มิ.ย. 2562

คริปโตของ FACEBOOK อาจเป็นสกุลเงินใหม่ของโลก / โดย ลงทุนแมน
คนไทย ใช้สกุลเงิน บาท
คนอเมริกัน ใช้สกุลเงิน ดอลลาร์
แต่ต่อไปคนทั่วโลกอาจใช้เงินสกุลเดียวกัน
สกุลนั้นมีชื่อว่า Libra
แพลตฟอร์มของ Facebook ที่มีผู้ใช้งานเป็นสัดส่วนกว่า 1 ใน 3 ของประชากรโลก ประกาศว่าจะมีคริปโต หรือ เงินดิจิทัลแล้วในเร็วๆ นี้..
แล้วสกุลเงินนี้มีหน้าตาเป็นอย่างไร?
ลงทุนแมนจะเล่าให้ฟัง
สกุลเงินของ Facebook เป็น สกุลเงินดิจิทัล ซึ่งมีชื่ออย่างไม่เป็นทางการว่า Libra
ชื่อนี้เป็นชื่อของบริษัท Libra Networks ในประเทศสวิตเซอร์แลนด์ซึ่งเป็นของบริษัท Facebook ทำธุรกิจเกี่ยวกับ Payments, Financing, Big Data และ Blockchain
มีการเปรียบเทียบกันว่า Libra เป็นคำที่คล้ายๆกับ LIBOR
ซึ่งเป็นอัตราอ้างอิงสากลของดอกเบี้ยกู้ยืมระหว่างธนาคาร
LIBOR สำหรับ ธนาคาร
แต่ Libra สำหรับ คน..
แล้วคำถามคือ กลไกสกุลเงิน Libra เป็นอย่างไร?
เรื่องแรก.. Libra ไม่เหมือน Bitcoin
Bitcoin ใช้หลักการเรื่องจำนวนเหรียญที่จำกัด กับการใช้เทคโนโลยี Blockchain แต่ไม่ได้มีอะไรเป็นตัวค้ำประกัน
ในขณะที่ Libra ของ Facebook ถึงแม้ว่าจะใช้เทคโนโลยี Blockchain เช่นกัน แต่ถือเป็น Stable Coin หรือพูดง่ายๆ ก็คือ สกุลเงินดิจิทัลที่อ้างอิงมูลค่าตามสินทรัพย์ต่างๆ
ถ้ายกตัวอย่างให้เห็นภาพ Libra จะคล้ายกับ อนุพันธ์ (Derivatives) ที่ราคาจะขึ้นลงตามราคาสินค้าจริงที่อ้างอิง เช่น ทองคำ หรือ น้ำมัน
พอเรื่องเป็นแบบนี้ สิ่งที่ถูกคาดการณ์ว่าเป็นสินทรัพย์อ้างอิงของ Libra ก็คือ สกุลเงิน
แต่ถ้าคิดว่าเป็นเพียงดอลลาร์สหรัฐสกุลเดียว เราอาจคิดผิด
Facebook เหนือกว่านั้น โดยจะให้ Libra อ้างอิงมูลค่าตาม Currency Basket หรือ ตะกร้าเงินของสกุลเงินต่างๆ ทั่วโลก
ยกตัวอย่าง หนึ่งในตะกร้าเงินในโลกนี้..
คือ U.S. dollar index ถูกคิดค้นมาตั้งแต่ปี 1973 หรือ 46 ปีก่อน
ซึ่งเป็นดัชนีที่นำ 6 สกุลเงินมาถ่วงน้ำหนักโดยเป็นสัดส่วนจาก
ยูโร 57.6%
เยน 13.6%
ปอนด์ 11.9%
ดอลลาร์แคนาดา 9.1%
โครนาสวีเดน 4.2%
และ ฟรังก์สวิส 3.6%
สกุลเงินทั่วโลกแต่ละตัว ราคาขึ้นลงทุกวัน ถูกนำมาคำนวณเป็น ดัชนี..
การนำคอนเซ็ปต์ตะกร้าเงินมาตรึงกับสกุลเงินดิจิทัล จึงทำให้ความผันผวนลดลง สามารถรักษาเสถียรภาพ ซึ่ง Facebook หวังว่าจะทำให้สกุลเงินนี้มีความน่าเชื่อถือมากขึ้น
จากการรายงานของ The Information ระบุว่า ปัจจุบัน Facebook ได้หารือกับสถาบันการเงินเกี่ยวกับการซื้อสกุลเงินทั่วโลกมาหนุนหลัง เพื่อสร้างตะกร้าค้ำประกัน คิดเป็นมูลค่ารวมกว่า 33,000 ล้านบาท การมีเงินทั่วโลกเป็นหลักประกัน จะช่วยรักษาเสถียรภาพของ Libra
ถ้า Facebook ทำได้จริง สิ่งที่ Facebook จะได้ประโยชน์ทันทีก็คือ ลดค่าธรรมเนียมการจ่ายเงินในแพลตฟอร์ม Facebook ได้อย่างมหาศาล ซึ่งตอนนี้ Facebook ต้องเสียให้กับตัวกลางเครดิตการ์ดต่างๆ
แล้ว Libra มีข้อดีอะไรสำหรับผู้ใช้งาน?
คำตอบก็คือ เงิน และ เวลา
เงิน ในแง่ของค่าธรรมเนียมที่ต่ำกว่าเมื่อเทียบกับบัตรเครดิต
เวลา ในแง่ของความสะดวกสบายเพราะสามารถลดขั้นตอนเอกสาร เช่น การโอนเงินข้ามประเทศที่ต้องใช้เวลาหลายวัน มาวันนี้เราอาจโอนไปให้ต่างประเทศได้ทันทีผ่าน Facebook WhatsApp หรือ Instagram
ไม่กี่ปีก่อน เครือข่ายของเราใน Facebook อาจจะเป็นแค่เพื่อน หรือ ครอบครัว
ปัจจุบัน Facebook หลากหลายมากขึ้นตั้งแต่ Page ที่เราสนใจ Group ที่เราเข้าร่วม ร้านค้าที่เราติดตาม ไปจนถึง Marketplace แหล่งซื้อขายสินค้ากับคนที่เราไม่รู้จัก
ในอนาคต เราอาจจะได้เห็นการให้เงินกับนักเขียนด้วย Libra การจ่ายเงินซื้อสินค้าด้วย Libra รวมถึงโอนเงินให้คู่ค้าต่างประเทศด้วย Libra
หากสกุลเงิน Libra ถูกนำมาใช้กับทุกบริการบน Facebook ก็น่าสนใจไม่น้อยว่า มันอาจจะเป็นอีกสกุลเงินที่โลกไม่เคยมีมาก่อน
สกุลเงินที่ใช้ซื้อขายสินค้าได้จริง โอนเงินกันได้จริง ในแพลตฟอร์มที่มีคนใช้งานกว่า 2,700 ล้านคนทั่วโลก
เมื่อถึงตอนนั้น Facebook จะเป็นสกุลเงินใหม่ของโลก อย่างที่คนทั่วโลกไม่รู้ตัว..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-Techcrunch
- The Verge
- Reuters
-The Information